“Keitou sa malumalumu…….ia keitou na bula vata kaya e na kaukauwa ni Kalou vei kemudou.
(2 Korinica 13:4).
“Sa rauti iko na noqu loloma: ni sa vakalevui na noqu kaukauwa, ni sa malumalumu e dua.
(2 Korinica 12:9).
E dau taleitaka na Kalou me vakayagataki ira na tamata malumalumu.
Na tamata kece e tu na nodra malumalumu. E dina sara ni ko iko talega, e bini tu na nomu malumalumu kei na nomu leqa: vakayago ka vakayalo talega. E tu talega eso na draki ni bula ko sega ni lewa rawa ka dau vakamalumalumutaki iko, me vaka na bula vakailavo se na bula ni veimaliwai. Ia na ka e bibi cake, oya, na cava ko cakava me baleta na veimalumalumu oqo. Eda dau cakitaka vakavuqa na noda malumalumu, ka da dau taqomaka, vakaiulubaletaka, vunitaka, se vuturitaka. Ia oqori e dau tarova na Kalou me vakayagataki ira ena sala e gadreva.
Ia e dua tani na Nona raica na Kalou na nomu malumalumu. E kaya, “Sa cecere na noqui valavala ki na nomudou i valavala, kei na noqu vakanananu ki na nomudou vakanananu,” (Aisea 55:9), ka dau veibasai sara kei na noda nanamaki na sala e muria na Kalou. Eda nanuma ni via vakayagataka ga na noda kaukauwa na Kalou, ia e gadreva talega me vakayagataka na noda malumalumu me vakalagilagia kina na Yacana.
E kaya na iVola Tabu, “Na veika sa malumalumu e vuravura sa digitaka na Kalou me vakamaduataka na veika sa kaukauwa,” (1 Korinica 1:27). E sega ni ka ni vakacalaka na nomu veimalumalumu. E a vakatara na malumalumu ena nomu bula na Kalou me vakaraitaka kina na Nona kaukauwa. E sega ni dau doka na kaukauwa na Kalou, se na bula e rawati koya vakai koya. Na kena dina oqo: na Kalou, e taleitaki ira vakalevu na tamata era malumalumu ka ra vakatusa ni ra malumalumu. E a vakatokai ira oqo ko Jisu me ra “yalomalumalumu,” (Maciu 5:3).
E vutucoqa tu ena iVola Tabu na italanoa ni levu ni Nona taleitaka na Kalou me vakayagataki ira na tamata ka sega ni taucoko tu na nodra itovo ni bula, me vakayacora kina na veika veivakurabuitaki, dina ga ni levu tu na nodra malumalumu. Kevaka e vakayagataki ira ga na tamata yalosavasava vakaoti na Kalou, ena sega ni dua na ka e vakayacori rawa baleta ni sega ni dua vei keda e yalosavasava vakaoti. O koya, e sa itukutuku veivakayaloqaqataki kina vei keda kece, ni rawa ni vakayagataki ira na tamata malumalumu na Kalou.
Na malumalumu, se “voto ni kau” me vaka e vakatoka ko Paula (2 Korinica 12:7), e sega ni dua na ivalavala ca se itovo ca, se leqa ni bula ko rawa ni veisautaka, me vaka na kana vakasivia, se na sega ni rawa ni vosota vakadede. Na malumalumu sa ikoya e dua na ka ko a sucu vata mai, se ka ko sega ni veisautaka rawa. E rawa beka ni dua na ka e leqa tu ena kemu ibulibuli, se kemu irairai, me vaka beka na mata ca, se mate ni yago, se malumalumu vakayago, se lokiloki. E rawa talega ni malumalumu se mate ni vakasama, ka vu mai ena dua na ka rarawa eda sota kaya, e dua beka na ka e dau vakavotuya mai na yalorarawa, se dua na tovo ni bula ka sega ni taucoko tu ka da a sucu vata mai. E rawa talega ni kena sega vei keda na taledi se na vuku ena veika vakavuli. Eda sega ni tamata vuku kece.
Ena veigauna ko dau vakananuma kina na veika vakaoqo ka leqa tu ena nomu bula, ko na temaki beka mo kaya, “Ena sega ni rawa ni vakayagataki au na Kalou baleta na levu ni noqu malumalumu.” Ia e sega ni yalana na kaukauwa ni Kalou na noda malumalumu. Na ka dina sara oqo: e dau taleitaka na Kalou me vakatawana na Nona kaukauwa ena noda waqawaqa malumalumu. E kaya na iVola Tabu, “Ia sa waqa qele sa tu kina vei keitou na i yau oqo, me sa taka mai vua na Kalou na kaukauwa mana levu, ka me segai mai vei keitou,” (2 Korinica 4:7). Me vaka na kuroqele, eda sa malumalumu ka sega ni taucoko tu ka da kavoro rawarawa. Ia, ena vakayagataki keda na Kalou kevaka eda vakatarai Koya me cakacaka ena loma ni noda malumalumu. Ia, me rawa ni yaco oya, e dodonu me da muria na mawe ni yava i Paula.
Vakatusa na nomu malumalumu kece. Mo kakua ni cakitaka tiko ni sega ni dua na nomu malumalumu, ka mo vakatusa vakadodonu na veika e leqa tu vei iko. Kakua ni vakaiulubaletaka, ka mo taura na gauna mo vakananuma yadudua na nomu malumalumu taucoko, ka vola e na dua na ivola mo nanumi ira tiko kina.
E rua na vakatutusa lelevu ena Veiyalayalati Vou e dusimaka vei keda na ka e gadrevi me da tiko bulabula kina. A imatai, na nona vakatutusa ko Pita vei Jisu ka kaya vua, “Oi kemuni na Karisito, na Luve ni Kalou bula,” (Maciu 16:16). A ikarua ni vakatutusa, oya na nei Paula, ni a kaya vei ira na lewe vuqa ka ra a soqoni vata tu, “Eda sa tamata vata ka i tovo vata talega kei kemuni,” (Cakacaka 14:15). Kevaka ko gadreva me vakayagataki iko na Kalou, e dodonu mo kila se ko cei na Kalou, ka ko cei o iko. E vuqa na tamata lotu, vakabibi ko ira na veiliutaki, era sa guilecava na ikarua ni dina: Eda sa tamata wale ga! Kevaka ena taura e dua na dredre levu ena nomu bula me vakauqeti iko mo kila kina na dina oqo, e sega ni vakataratutu ni na vakatara na Kalou me yaco na dredre oqori baleta ni lomani iko o Koya.
Mo ciqoma na nomu malumalumu. E kaya ko Paula, “O koya oqo sa yaloqu sara kina me’u rekitaka na noqu malumalumu, me tiko kina vei au na kaukauwa i Karisito. O koya oqo ka’u sa vinakata kina na malumalumu…. e na vuku i Karisito,” (2 Korinica 12:9-10). Ena sega ni matata na vakasama oqo ni da se qai rogoca se wilika vakadua. Eda gadreva me da sereki mai na noda malumalumu, ka sega me da ciqoma! Ia na noda ciqoma, e sa ivakaraitaki ni noda vakabauta na vinaka ni Kalou. E vaka ni da kaya tiko, “Turaga, au vakabauta ni ko Ni lomani au, ka ko Ni kila na veika e vinaka duadua me baleti au.”
E solia vei keda ko Paula e vica na vuna e dodonu kina me da ciqoma na noda veimalumalumu. A imatai, era na vukei keda na noda malumalumu me da vakararavi vua na Kalou. Ena nona vakananuma tiko na nona malumalumu ko Paula, o koya ka a sega ni via kauta tani mai vua na Kalou, e a qai kaya kina, “O koya oqo, ka’u sa vinakata kina na malumalumu…. ia ni’u sa malumalumu, au sa qai kaukauwa,” (2 Korinica 12:10). Ena veigauna ko vakila kina ni ko malumalumu, e vakasalataki iko tiko na Kalou mo vakararavi Vua.
Na noda malumalumu e vukei keda talega me da kua ni dokadokai keda. E vakavuna me da yalomalua ka yalomalumalumu. E kaya ko Paula, “Ia de’u vakalevulevui sara ni sa levu sara na veivakarairai, sa dua na voto ni kau sa vakalauti kina na lewequ, e dua na i talaki i Setani me vakararawataki au, de’u vakalevulevui sara,” (2 Korinica 12:7). E dau vakavuqa na Nona semata vata na Kalou e dua na malumalumu levu kei na dua na kaukauwa levu, me tarova kina na noda vakalevulevui keda. Na malumalumu e rawa ni yaga me itatarovi ni noda sa via vakatotolo ki liu me da via cici sivia na Kalou.
Ena gauna e a vakasoqona kina na mataivalu e tolusagavulu ka rua na udolu (32,000) ko Kitioni, me valuta na mataivalu ni Mitiani, e a qai musuka sobu na i wiliwili oqori na Kalou ki na tolu na drau (300) wale ga na sotia, me veisa kina e dua na sotia nei Kitioni, kei na va na drau limasagavulu (450) na sotia ni Mitiani. Na lewe tolu na drau (300) oqori, me ra a la’ki valuta na mataivalu e lewe dua na drau tolusagavulu ka lima na udolu (135,000) ni Mitiani. E a kena irairai tu, ni ra na vakarusai vakaloloma na lewe tolu na drau (300) na sotia ni Isireli, ia e a cakava oqori na Kalou me kila kina ko Isireli ni sa Nona na kaukauwa e vakabulai ira, ka sega ni nodra kaukauwa ni vakaiwiliwili levu.
E dau vakauqeta talega na noda veitokani vakatamata vakabauta na noda malumalumu e vuqa. Me vaka ga ni dau vakavurea na yalo ni to duadua na kaukauwa (Au sega ni gadreva tale e dua!), na noda malumalumu e vakaraitaka na levu ni noda veigadrevi. Ena noda talia vata na wa malumalumu ni noda bula yadudua, eda sa talia kina e dua na dali kaukauwa dina. E a kaya ko Vance Havner, “Ko ira na tamata vakabauta era vaka na mataniuca cevata ni ra kakavuruvuru rawarawa; ia ni ra semasemati vata, era rawa ni tarova na veitosoyaki ni motoka e gaunisala ena nodra kaukauwa.”
Ka kena e bibi duadua, na noda malumalumu e vakatubura na noda veilomani kei na noda veikauwaitaki. Eda na vakauqeti me da dauloloma ka veikauwaitaki ena vuku ni nodra malumalumu na tani. E gadreva na Kalou mo vakailesilesitaki iko e vuravura ena veiqaravi e vaKarisito. E kena ibalebale oya, ni ra na kunea na tamata na iwali ni nodra mavoa mai na nomu mavoa o iko. Na veilesoni lelevu ni bula kei na nomu veiqaravi yaga duadua, era na vure mai na nomu mavoa titobu duadua. Na veika ko maduataka vakalevu duadua ka ko sega ni via wasea vua e dua, sa iyaya ni cakacaka ka rawa ni vakayagataka na Kalou me walia kina na nodra mavoa na tamata.
Na daukaulotu rogo levu, ko Hudson Taylor, e a kaya, “Ko ira kece na tamata tuwawa ni Kalou, era a tamata malumalumu taucoko.” E a malumalumu nei Mosese na yalototolo. Ena nona yalototolo, e a ravuta kina e dua na kai Ijipita, mokuta na vatu ka a dodonu me vosaka, ka voroka na vatu ni Vunau e Tini. Ia e a qai veisautaki koya na Kalou me “uasivi e na yalomalumalumu, vei ira na tamata kecega sa tiko e vuravura,” (Tiko mai na Lekutu 12:3).
E a malumalumu nei Kitioni na beci koya vakai koya kei na sega ni lomadei, ia e a qai veisautaki koya na Kalou me “tamata i valu qaqa,” (Dauveilewai 6:12). Ko Eparama e a tamata rerere. E sega ni vakadua ga, ia e a vakarua na nona cakitaka na watina ka kaya ni ganena, me taqomaki koya kina vakai koya. Ia, e a qai veisautaki koya na Kalou me “tamadra kecega era sa vakabauta,” (Roma 4:11). Ko Pita, e a yalototolo ka dau rawai rawarawa, ia, e a qai vakatokai me “vatu”, (Maciu 16:18). Ko Tevita e a lasa kei na yalewa vakawati, ka qai vakatokai koya na Kalou me “tamata sa vaka na lomaqu”, (Cakacaka 13:22). Ko Joni, e a tamata dokadoka, ia e a qai yaco me “Apositolo ni loloma”.
Kevaka eda lavetaka kece na yacadra ena ivola, e sa na yaco me dua na iwiliwili levu dina. “Ni sa dede sara kevaka ka’u sa tukuni Kitioni, kei Peraki, kei Samisoni, kei Jefica, kei Tevita, kei Samuela, kei ira na parofita …… era sa vakaukauwataki tale ni ra sa malumalumu,” (Iperiu 11:32-34). E Nona mesamesa na Kalou me vukica na malumalumu me kaukauwa. E gadreva o Koya me taura na nomu malumalumu levu taudua me qai veisautaka.
Tukuna vakadodonu na nomu veimalumalumu. Na ilesilesi ni veiqaravi e dau tauyavu mai na itovo ni bula e tadola ka sega ni sogosogo. Na levu ga ni nomu makutu mo biuta sobu na nomu isasabai, luvata na nomu matavulo ka wasea na nomu dredre, na kena levu talega ni Nona rawa ni vakayagataki iko na Kalou ena veiqaravi vei ira na tani.
E a vakaraitaka ko Paula na itovo ni bula yalomalumalumu vakaoqo ena nona ivola kece. E a wasea vakadodonu o koya:
Na nona druka e vuqa: “Ia na ka vinaka ka’u sa vinakata, au sa sega ni kitaka; ia na ka ca ka’u sa sega ni vinakata, au sa kitaka ga,” (Roma 7:19);
Na lomana: “Sa dalaga na gusui keitou vei kemudou,” (2 Korinica 6:11);
Na kena vakadredretaki na nona bula: “Keitou sa bitaki vakalevu sara, sa dredre dina na vosota, ka keitou sa sega ni dinata ni keitou na bula,” (2 Korinica 1:8);
Na nona nuiqawaqawa: “Ia ka’u a tiko vata kei kemudou e na malumalumu, kei na rere, kei na sautaninini levu,” (1 Korinica 2:3).
E dina sara ni rawa talega ni da vakaleqai kevaka eda dolavi keda. E rawa ni vakarerevaki me da biuta sobu na noda isasabai, ka dolava na noda bula vei ira na tani. Ni ko cereka vei ira na tani na nomu druka, wasea na veika e tu e lomamu, na dredre ko sotava kei na nomu nuiqawaqawa, ko sa dolavi iko tu ki na nodra veibiligi tani. Ia, e vuqa talega na kena yaga ko na rawa ni tauca. Na dolavi keda e dau veisereki ki na noda bula kei na yaloda. Ni ko dolavi iko, ko sereka kina na tadre ni nomu viciko vakayalo, vakaseyavutaka na rere kei na nuiqawaqawa, ka sa imatai ni kalawa ki na bula galala.
Eda sa raica oti ni Kalou e “vakalougatataki ira na yalomalumalumu”, ia e vuqa era sega ni kila vinaka sara na ibalebale ni yalomalumalumu. Na yalomalumalumu sa sega ni noda beci keda vakai keda, se na noda cakitaka na noda kaukauwa; ia sa ikoya ga na noda vakatusa vakadodonu na noda malumalumu. Na levu ga ni nomu vakatusa vakadodonu na nomu malumalumu, na levu talega ni veivakalougatataki ni Kalou ko rawata. Ko na kunea talega na loloma mai vei ira na tamata. Na yalomalumalumu e dau vakavurea na loloma; eda dau lomani ira na tamata yalomalumalumu. Eda dau cata na tamata ka vakalevulevui koya vakai koya, ia na yalomalumalumu e dau vakatubura na veilomani, ka sa sala ki na veitokani voleka.
Oqori na vuna e via vakayagataka talega kina na nomu malumalumu na Kalou, ka sega na nomu kaukauwa ga. Kevaka era raica ga na tamata na nomu kaukauwa, era na yalolailai, ka ra na nanuma, “O koya oqo, e vinaka ni rawata na qarava na itavi, ia, o au, au na sega ni rawata na ka e rawata o koya.” Ia, kevaka era raica ni vakayagataki iko na Kalou ena nomu malumalumu, ena vakayaloqaqataki ira me ra nanuma, “Ena rawa beka ni vakayagataki au talega na Kalou!” E dau vakatubura na yalo ni veisisivi na noda kaukauwa, ia na noda malumalumu e dau vakatubura na veitokani.
Ko na yacova e dua na gauna ena nomu bula, e dodonu mo digitaka kina mo dokai mai vei ira na tamata, se mo veivakauqeti vei ira. Ko na rawa ni kunea na dokai ni ko tu vakayawa yani vei ira, ia ena gadrevi mo toro voleka yani vei ira me rawa ni ko vakauqeti ira; ia ena nomu torovi ira yani, era na vakatarai me ra raica na nomu veimalumalumu. Na ka bibi duadua ka gadrevi ena veiliutaki, sa sega ni kena taucoko tu ni noda bula, ia sa ikoya ga na nodra veivakabauti vei keda na tamata. E dodonu me rawa ni ra vakararavi vei iko na tamata; kevaka e sega, era na sega ni muri iko. Ko na rawa ni vakatubura vakaevei na veivakabauti? E sega ena nomu lasutaka voli ni sa taucoko tu na nomu bula, ia, ena nomu vosa vakadodonu ga.
Mo sakitaka na nomu malumalumu. E kaya ko Paula, “E na vukuqu ga, ka’u na sega ni vakalevulevui au; e na vuku ga ni noqu malumalumu,” (2 Korinica 12:5). Mo kua ni vakalevulevui iko, ia mo raici iko ga ni ko sa vaka e dua na icocovi ni loloma. Kevaka e dusimaka vei iko na nomu malumalumu ko Setani, mo vakatusa ga ni dina ka qai vakatawana na lomamu ena vakacaucautaki Jisu, o Koya ka “lomani keda rawa ni da sa malumalumu,” (Iperiu 4:15), ka vakakina vua na Yalo Tabu, “Na Yalo Tabu talega sa vukea na noda malumalumu,” (Roma 8:26).
Ia, ena so na gauna, ena vukica e dua na kaukauwa me malumalumu na Kalou, me rawa ni vakayagataki keda vakalevu cake kina. E a tamata dauveivakaisini ko Jekope, ka dau navuca na veika ca ka qai drotaka na vua ni nona cakaca. Ena dua na bogi, e a qai veimulomulo kina kei na Kalou, ka kaya, “Au na sega ni laivi iko me yacova ni ko sa vosa vakalougatataki au.” E a qai kaya vua na Kalou, “Sa vinaka”, ia e a qai boboka na saga i Jekope na Kalou, ka vakamavoataka na sui ni dibina. Na cava na bibi ni ka e a cakava oya na Kalou? E a vesuka na Kalou na kaukauwa nei Jekope (na viciko ni saga, e viciko kaukauwa duadua), ka qai vukica me malumalumu. Me tekivu mai ena siga o ya, e sa dau gera voli ko Jekope, ka sa mani sega ni rawa ni dro tale kina vakadua. E a vakasaurarataki koya na Kalou me vakararavi Vua, se a vinakata se segai. Kevaka ko vinakata me vakalougatataki iko ka vakayagataki iko vakalevu na Kalou, e dodonu mo vakadonuya mo na gera tiko ena vo ni nomu bula, baleta e dau vakayagataki ira na tamata malumalumu na Kalou.
KA 35 NI SIGA
VAKANANUMA VOLI NA INAKI NI NOQU BULA
Tikina me Vakananumi: E cakacaka vakavinaka duadua na Kalou ni’u vakatusa Vua na noqu malumalumu.
Tikina Koula: “Sa rauti iko na noqu loloma: ni sa vakalevui na noqu kaukauwa, ni sa malumalumu e dua,” (2 Korinica 12:9)
Taro mo Taroga: Au vakataotaka tiko beka na kaukauwa ni Kalou ena noqu bula ena noqu vunitaka tiko na noqu malumalumu? Na cava e dodonu me’u vakatusa vakadodonu, me’u veiqaravi rawa kina vei ira na tani?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn